Euroopa Liidu Teataja L 326 , 18/12/1999 Lk 0016 - 0017



Komisjoni määrus (EMÜ) nr 2680/1999, 17. detsember 1999, millega kiidetakse heaks kultuuri- ja spordiüritusteks ettenähtud pullide identifitseerimise süsteem EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 21. aprilli 1997. aasta määrust (EÜ) nr 820/97, millega luuakse veiste identifitseerimise ja registreerimise ning veiseliha ja veiselihatoodete märgistamise süsteem, [1] eriti selle artikli 4 lõiget 1, võttes arvesse Hispaania, Portugali ja Prantsusmaa esitatud taotlusi ning arvestades, et: (1) traditsioonidega seotud raskuste tõttu on Hispaania, Portugal ja Prantsusmaa esitanud taotlused, mis puudutavad kultuuri- ja spordiüritusteks ettenähtud pullide identifitseerimist; (2) kõnealuste taotluste arvessevõtmine on õigustatud tingimusel, et sätestatav süsteem pakub määruses (EÜ) nr 820/97 sätestatutega samaväärseid tagatisi; kultuuri- ja spordiüritusteks ettenähtud pullide jaoks kehtestatavad erisätted peaksid piirduma üksnes kõrvamärkidega; teisi määruse (EÜ) nr 820/97 artiklis 3 ettenähtud identifitseerimissüsteemi elemente tuleks rakendada vastavalt ühenduse kehtivatele õigusaktidele; (3) pädev asutus peaks kultuuri- ja spordiüritusteks ettenähtud pullide jaoks valima ühe järgmistest märgistusviisidest: a) kaks plastikust kõrvamärki; b) üks või kaks metallist kõrvamärki ja põletusmärk; või c) üks plastikust kõrvamärk ja põletusmärk; igal juhul peab kõnealustel loomadel olema küljes või nendega kaasas ühenduse kehtivate õigusaktidega ettenähtud kaks kõrvamärki, kui nende loomadega ühenduse piires kaubeldakse; (4) kõnealusteks üritusteks ettenähtud loomadelt võib mõlemad kõrvamärgid eemaldada enne ürituse toimumispaika toimetamist või võõrutamise ajal; kui mõlemad kõrvamärgid eemaldatakse võõrutamisel, tuleks loomad samaaegselt märgistada põletusmärgiga; (5) järjekindluse ja täpsuse tagamiseks tuleks kõikide kasutatud identifitseerimiselementide vahel kindlaks määrata kohased seosed; (6) et kultuuri- ja spordiüritusteks ettenähtud pulle võidakse kasvatada ka teistes liikmesriikides, tuleks kõnealuseid erisätteid kohaldada kõikides liikmesriikides, ON VASTU VÕTNUD KÄESOLEVA MÄÄRUSE: Artikkel 1 Käesolev määrus käsitleb kultuuri- ja spordiüritusteks ettenähtud pulle, kes on registreeritud järgmiste organisatsioonide tõuraamatutes: a) - "Asociación nacional de ganaderías de Lidia", - "Asociación de ganaderos de Lidia unidos", - "Agrupación española de reses bravas", - "Unión de criadores de toros de Lidia" raza bovina de Lidia tõugu Hispaanias sündinud loomade puhul; b) "Associação de Criadores de Toiros de Lide"Brava tõugu Portugalis sündinud loomade puhul; c) "Association des éleveurs Français de taureaux de combat"Brave või de combat tõugu ning "Association des éleveurs de la Raço di biou"Camargue või Raço di biou tõugu (kaasa arvatud nende ristandid) Prantsusmaal sündinud loomade puhul. Artikkel 2 1. Artiklis 1 määratletud loomade suhtes kohaldatakse lõigetes 2–5 sätestatud erisätteid. 2. Pädev asutus valib ühe järgmistest loomade märgistamise viisidest: - kaks plastikust kõrvamärki, - üks või kaks metallist kõrvamärki ja põletusmärk, - üks plastikust kõrvamärk ja põletusmärk. 3. Pädev asutus võib kõnealusteks üritusteks ettenähtud loomadelt mõlemad kõrvamärgid eemaldada enne ürituse toimumispaika toimetamist või võõrutamise ajal. Kui mõlemad kõrvamärgid eemaldatakse võõrutamisel, märgistatakse loomad samaaegselt põletusmärgiga. 4. Igal juhul peavad kõnealuste loomade pidaja valduses olema kaks ühenduse kehtivatele õigusaktidele vastavat kõrvamärki. Kui nende loomadega ühenduse piires kaubeldakse, on kõnealused kõrvamärgid kinnitatud loomadele külge või kogu aeg nendega kaasas. 5. Järjekindluse ja täpsuse tagamiseks kehtestatakse kõikide kasutatud identifitseerimiselementide vahel asjakohased seosed. Artikkel 3 Käesolev määrus jõustub selle Euroopa Ühenduste Teatajas avaldamise päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. detsember 1999 Komisjoni nimel komisjoni liige David Byrne [1] EÜT L 117, 7.5.1997, lk 1. --------------------------------------------------